b'\n_START_ARTICLE_\nSayaw sa silangan\n_START_PARAGRAPH_\nAng pagsasayaw ng tiyan ay isang uri ng tradisyunal na anyo ng sayaw sa silangan o sayawin sa silangan na nagmula sa Gitnang Silangan ng Asya. Tinatawag itong "sayaw ng tiyan" o "pagsasayaw ng puson" (Ingles: belly dancing) sa Kanluran, partikular na sa Estados Unidos, sapagkat kamangha-mangha at mas napapansin sa sayaw na ito ang namumukod na maalindog na paggalaw ng tiyan ng mananayaw, bagaman gumagalaw din ang ibang bahagi ng katawan; kaya tinatawag ding mananayaw ng tiyan o mananayaw ng puson (Ingles: belly dancer) ang may kaalaman o nagtatanghal ng sining na ito._NEWLINE_Sa Arabe, kilala ito bilang raqs sharqi (\xd8\xb1\xd9\x82\xd8\xb5 \xd8\xb4\xd8\xb1\xd9\x82\xd9\x8a, binibigkas na raks syarki, ang "sayaw sa oryente," o ang "sayaw sa silangan") o kaya raqs baladi (\xd8\xb1\xd9\x82\xd8\xb5 \xd8\xa8\xd9\x84\xd8\xaf\xd9\x8a, binibigkas na raks baladi, ang "pambansang sayaw," "pambayang sayaw," "sayawing bayan," o "sayaw ng bayan"). Pinaniniwalaang nagmula ang terminong raqs sharqi sa Ehipto. Sa Gresya at sa mga Balkan, tinagurian itong tsiftetelli (\xcf\x84\xcf\x83\xce\xb9\xcf\x86\xcf\x84\xce\xb5\xcf\x84\xce\xad\xce\xbb\xce\xb9). Isang likha ng kaisipang Oryentalismo ang katawagan sa Ingles na belly-dance noong 1899, isang pagsasalin ng pariralang Pranses na danse du ventre.'